钦定古今图书集成/理学汇编/字学典/第070卷 > 《唐张彦远法书要录》 > 《韦述叙书录》
## 钦定古今图书集成/理学汇编/字学典/第070卷 > 《唐张彦远法书要录》 > 《韦述叙书录》

开元十六年五月，内出二王真迹及张芝、张昶等真
迹，总一百五十卷，付集贤院，令“集”字拓进。寻且依文
拓两本进内，分赐诸王。后属车驾入都，却进真本，竟
不果进。自太宗贞观中，搜访王右军等真迹，出御府
金帛重为购赏，由是人间古本，纷然毕进。帝令魏少
师、虞永兴、褚河南等定其真伪。右军之迹，凡得真行
二百九十纸，装为七十卷；草书二千纸，装为八十卷。
小王及张芝等亦各随多少勒为卷帙，以贞观字为
印，印缝及卷之首尾。其草迹又令河南真书小字帖
纸影之。其古本亦有是梁、隋官本者，梁则满骞、徐僧
权、沈炽文、朱异，隋则江总、姚察等署记。其后太宗又
令魏、褚等卷下更署名记。其后《兰亭》一时相传云将
入昭陵元宫长安。神龙之际，太平安乐公主奏借出
外拓写《乐毅论》，因此遂失所在。开元五年，敕陆元悌、
魏哲、刘怀信等检校换褾，分一卷为两卷，总见在有
八十卷，馀并坠失。元悌等又割去前代名贤押署之
迹，惟以己之名氏代焉，上自书“开元”二字为印，以印
记之。右军书凡一百三十卷，小王二十八卷，张芝、张
昶书各一卷。右军真行书唯有《黄庭、告誓》等四卷存
焉。萧令寻奏“滑州人家藏右军扇上真书《宣示》及小
王行书《白骑遂》等二卷。”敕命滑州给驿赍书本赴京，
其书扇有“贞观旧褾织成题字奉进上书本留内，赐
绢一百疋以遣之。”竟亦不问得书所由。